KIRJALLINEN KYSYMYS E-3300/00

esittäjä(t): Eryl McNally (PSE) komissiolle

(25. lokakuuta 2000)

Aihe: Soijatuotteet

Soijatuotteiden nauttimisen hyödyllisyydestä ollaan erimielisiä. Yhdysvaltain elintarvike- ja lääkehallintoviranomainen sallii sen, että suurimmassa osassa soijatuotteiden pakkauksista esitetään terveyttä edistäviä väitteitä, kun taas riippumattomat tutkijat korostavat, että soijatuotteiden runsas nauttiminen voi aiheuttaa vakavia terveyshaittoja, kroonisia tauteja ja häiriöitä, kuten emättimen adenokarsinooman tai siittimen epämuodostumia vastasyntyneillä poikavauvoilla.

Tutkiiko komissio millään lailla vaikutuksia, joita soijan nauttimisella on ihmisiin?

Philippe Busquinin komission puolesta antama vastaus

(14. joulukuuta 2000)

Komissio haluaa ilmoittaa parlamentin jäsenelle, että tutkimuksen ja teknologisen kehittämisen (TTK) viidenteen puiteohjelmaan(1) kuuluvan erityisohjelman Elämänlaatu ja luonnonvarojen hoitaminen avaintoiminnon 1 (Ravinto, ravitsemus ja terveys) yhteydessä on määrä rahoittaa tutkimushanke, jossa selvitetään soijan käytön vaikutuksia ihmisiin. Hanketta koskevat neuvottelut on saatu päätökseen, ja hanke on edennyt komissiossa valintamenettelyyn. Hankkeen nimi on The prevention of osteoporosis by nutritional phytoestrogens (Osteoporoosin ehkäiseminen ravintoperäisillä kasviestrogeeneillä), ja sen koordinaattorina toimii tohtori Francesco Branca italialaisesta tutkimuslaitoksesta Istituto nazionale di ricerca per gli alimenti e la nutrizione. Kolmessa jäsenvaltiossa tehdään laajamittainen, satunnaistettu monikeskustutkimus, jossa käytetään erityisiä elintarvikkeita, joihin on lisätty soijasta eristettyjä isoflavoneja. Lisäksi viidessä jäsenvaltiossa tehdään tutkimus näiden elintarvikkeiden hyväksyttävyydestä kohdeväestön (vähintään 45-vuotiaiden naisten) keskuudessa sekä erilaisten ravintoarvomerkintöjen herättämistä odotuksista.

Neljännen puiteohjelman FAIR-ohjelmasta rahoitettiin toinen tätä asiaa koskeva hanke. Hankkeen nimi oli Phenolic phytoprotectants (PPP) Role in preventing initiation, promotion and progression of cancer (Suojaavien kasviperäisten fenolisten yhdisteiden rooli syövän syntymisen, kehittymisen ja etenemisen ehkäisyssä), ja sitä koordinoi tohtori Herman Adlercreutz Helsingin yliopistosta. Hanke päättyi joulukuussa 1998. Sen tavoitteena oli yksilöidä ja kvantifioida PPP-yhdisteitä, joita esiintyy kasveissa ja elintarvikkeissa, kuten soijatuotteissa, sekä arvioida näiden yhdisteiden biologista hyötyosuutta, suolen mikrobikasvuston merkitystä niiden aineenvaihdunnassa ja niiden syöpää ehkäiseviä vaikutuksia. Hiirillä tehdyissä lyhytaikaisissa kokeissa todettiin, ettei ruokavaliolla, joka sisälsi soijasta peräisin olevia PPP-yhdisteitä, ollut syöpää ehkäiseviä vaikutuksia. Syövän kehittyminen viivästyi kuitenkin huomattavasti, kun rotille syötettiin soijaa ennen rotan eturauhassyövän siirtämistä eläinten selkään ja sen jälkeen.

Komission tietojen mukaan ei ole tieteellistä näyttöä siitä, että normaali soijan käyttö olisi haitallista. Aasian maissa, jossa soijatuotteet kuuluvat tavanomaiseen ruokavalioon, ei esiinny sukupuolielinten epämuodostumia. Kysymys siitä, onko runsaalla, pitkäaikaisella isoflavonien käytöllä haitallisia vaikutuksia, on kuitenkin ratkaisematta. Komissio myöntääkin, että tämän kysymyksen selvittäminen vaatii lisätutkimuksia. Alan tutkimushankkeita koskevia ehdotuksia on mahdollista jättää viidenteen puiteohjelmaan kuuluvan erityisohjelman Elämänlaatu ja luonnonvarojen hoitaminen avaintoiminnon 1 (Ravinto, ravitsemus ja terveys) yhteydessä.

(1) EYVL L 26, 1.2.1999.